### NN 152/2022 (23.12.2022.), Odluka o općinskim porezima Općine Trnovec Bartolovečki

Općina Trnovec Bartolovečki

2401

Na temelju članka 42. stavka 1. točke 1., 2. i 3. Zakona o lokalnim porezima (»Narodne novine« broj 115/16. i 101/17.) i članka 31. Statuta Općine Trnovec Bartolovečki (»Službeni vjesnik Varaždinske županije« broj 15/2021) Općinsko vijeće Općine Trnovec Bartolovečki na 13. sjednici održanoj 30. studenog 2022. godine, donosi

ODLUKU

O OPĆINSKIM POREZIMA
 OPĆINE TRNOVEC BARTOLOVEČKI

I. OPĆE ODREDBE

Članak 1.

Ovom Odlukom propisuju se vrste poreza koji pripadaju Općini Trnovec Bartolovečki (u nastavku teksta: Općina), porezna stopa i visina poreza u skladu s odredbama Zakona o lokalnim porezima.

Članak 2.

Općinski porezi su:

1. prirez porezu na dohodak,

2. porez na potrošnju,

3. porez na kuće za odmor.

II. PRIREZ POREZU NA DOHODAK

Članak 3.

Prirez porezu na dohodak plaća se na području Općine sukladno zakonu i podzakonskom aktu kojim se uređuje porez na dohodak te ovoj Odluci.

Članak 4.

Prirez porezu na dohodak plaća se po stopi od 7 %.

III. POREZ NA POTROŠNJU

Članak 5.

Porez na potrošnju plaća se po stopi od 3 %.

IV. POREZ NA KUĆE ZA ODMOR

Članak 6.

Porez na kuću za odmor plaća se godišnje u iznosu od 5,00 kuna (pet kuna) /0,66 EUR (primijenjen fiksni tečaj konverzije 1 EUR = 7,5345 kn) po jednom četvornom metru korisne površine kuće za odmor na cijelom području Općine.

V. NADLEŽNOST

Članak 7.

Poslovi utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkom 1., 2. i 3., ove Odluke o porezima Općine Trnovec Bartolovečki prenose se na obavljanje nadležnoj ispostavi Porezne uprave, a u skladu s odredbama Pravilnika kojim se utvrđuju uvjeti, opseg i naknada za obavljanje tih poslova.

Za obavljanje poslova iz stavka 1. ove Odluke Poreznoj upravi pripada naknada u iznosu od 5% od ukupno naplaćenih prihoda, a sukladno visini propisanoj Pravilnikom o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17).

Porezna uprava dužna je Općini do 15. u mjesecu dostaviti zbirno izvješće o utvrđenim i naplaćenim porezima za prethodni mjesec.

Porezna uprava dužna je Općini dostaviti zbirno izvješće o saldu nenaplaćenih potraživanja općinskih poreza, i to:

– do 28. veljače tekuće godine sa stanjem na dan 31. 12. prethodne godine,

– do 31. srpnja tekuće godine sa stanjem na dan 30. 6. tekuće godine.

Nadležna Financijska agencija (FINA) zadužena za raspoređivanje javnih prihoda ovlaštena je za obračun naknade iz stavka 2. ovog članka i vršiti uplatu iste u državni proračun i do zadnjeg dana u mjesecu za protekli mjesec.

VI. PRIJELAZNE I ZAVRŠNE ODREDBE

Članak 8.

Postupci utvrđivanja i naplate lokalnih poreza, povrat poreza, žalbeni postupak, zastara i prekršajni postupak provodit će se u skladu s odredbama zakona kojima je uređen opći porezni postupak osim ako je Zakonom o porezu na dohodak i Zakonom o lokalnim porezima ili Prekršajnim zakonom drugačije uređeno primjenjuju se odredbe tih zakona.

Članak 9.

Stupanjem na snagu ove Odluke prestaje važiti Odluka o općinskim porezima Općine Trnovec Bartolovečki (»Narodne novine« broj 107/19. i »Službeni vjesnik Varaždinske županije« broj 70/2019).

Članak 10.

Ova Odluka stupa na snagu 1. siječnja 2023. godine, a objavit će se u »Narodnim novinama« i u »Službenom vjesniku Varaždinske županije«.

Klasa: 410-01/22-01/07
 Urbroj: 2186-29-01-22-8
 Trnovec, 30. studenoga 2022.

Predsjednik Općinskog vijeća
 Dalibor Jurak, dipl. ing. agr., v. r.